Tuesday, January 3, 2012
NINGMA HKANG
Do you like this story?
N'sin chyip myi di shim salu salat nkawp, ganaw sha ai ten hti ndang mat sai zawn, tengman ai hte myu tsaw myit jet njet, baw ja nja, simsa lam ga manaw dat nna gum shem Thein Tsin asuya gaw chyam ding lit manaw chyam hkawm nga ai, sha n'ga dasang sat shamyit nga ai.sadi ndung rudi n'ngang ai, uhpung uhpawng ni hpe ga garan kau lu hkra npawt tam, bawsang shada nru nra byin hkra ladat shaw nga ai. UNFC a ngang kang lam hpe ashun ganga shamawt chyam yu nga ai shada kade daram magyep kap ai makyit ngang ai kade ram sadi dung ai hpe ladat kaba hte chyam dinglit dik yu ai ten re zawn maga mi de hpyen n'gun shayawm lu ai daram shayawm kau hkra hte, hpyen man kaba langai hte sha, langai hpang langai gasat shamyit kau lu na matu anhte lapran sung dik ai mahkam kaba hkam dat sai re.
Bai annau ni myu hte mungdan a ntsa kade ram tsaw ra ai, kade ram sadi dung ai kade ram hkam jan lu ai hte sak jaw lu ai kun? Myu labau masa gaw teng chyam dimhlit yu nga sai ten re, lam mi de Karai Kasang gaw shi hpe kade ram tsaw ra ai, Karai Kasang a ntsa kade ram kam sham nna kade ram sadi dung kam hpa chye ai myu lakung re hpe chyam ding lit nga ai, matsan grit nyem dik ai masha utsang, sut kata masha, sutlu nga mai lam n'nga, masha ahkaw ahkang ginlut hkrum dik ai, rawt jat bawngring lam n nga, gaita shingkra jahkrai ma law ai, dinghku masha ni hka bra ra ai, sihkrung sihtan law ai, dawhten masha law ai, mare shamat nta shamat ai law ai, hpaji hparat lam pat shamyit ai, annau ni hte bawsang mung chying sha ni a ningma hkang gaw kaba dik nga sai, ndai masa hpe tengman ai mung masa rapdaw ta rapra ai hku bawngban jahkut lu ai masa hkrang de teng sa sai rai yang she simsa lam gaw jahta nra lu nan lu na re, shinglet 2 bra hte gale galau chye ai, hpyen masa kaba ladat a shingnyip kaw shingna zawn shamu shamawt nga ai Tin tsin asuya gaw UN hte Asean EU Sinna dan ni a nyi htep htep
ushoi shoi tawn nna jum jaw shanyi tawn ai kaw na galoi myit malai teng hte mung shawa a nsen hpe madat na,teng kalai shai lu nga ai kun? Maram shen yu nga ai, ndai masa ni lapran hta annau ni kachyi mi mung nmai htingnut ai hte, kachyi mi mung asum nmai jaw na re hte, ga kya kachyi mi mung nmai shaga ai,hprawt hpawt di di,manaw ja ja hte shaga na ten rai sai,masha nsawn ladu lai roi rip nga ai hpe myit dum shingran let tsun shaga na ten she rai sai. Mungdan lu ai,shanglawt ai,mawru lauban lagat ntsin lwi ai annau hpe Karai jaw ai sali wunli lamu ga lahpa mi mung nmai tat ai.
Hpyen masa lam hku yu ga nga yang mung,kade mi htu lung wa tim lup wa wa tam ai hte maren sha rai na re,Gum hpraw hte shangun ai mayam dap,nchyang dap hte bung ai,sak kaji ai hpyen la law ai,lamu ga kungkyeng ai lam n;nga ai,hpyen nkam gasat ai hpyen la law ai,hpyen dap a kata lam hta mung masa ningmu a jaw nru nra byin ai,hpyen jan hpyen ma ni matsan yak hkak ai mang hkang law ai,hpyen hprawng law ai,teng gasat ai hpyen man hta sadi ndung ai, majoi machyu pala shama kau nna,lawan hpang lu nhtang hkra galaw ai,ntsa tsang du ni ga nkam madat ai lale ai wa lang gale ai hpyen la law ai,lawu ga na hpyen la ni gaw bum ga a masa hkrak nchye ai, bum lung n'gwi ai, hkrun lam galu na wa yang machyu pala law law nmai gun ai jaw ten galu hkra myen asuya gaw hkrat sum chya lu re.
Mungkan shagu chyam bra nga ga ai annau ni ya ten hkyak hkyak grau nna myu hkum hkra hku ya jang ya jang lam magup hku lawan ninghkap madun ra nga ga ai laika bang ai lam hpe mung lang hte lang ding ding tang ra nga ga ai,myen nkaja nshawp dik ai hpe sakse hte hkrat tang shakut ra nga ga ai,law law tatut gasat nga ai zawn maga mi de mung shiga shabra ai lam laika tang ai lam masha ahkaw ahkang tang shawn ai lam ding ding lahkrip ra ra galaw ra nga ga ai. Myen kade nkaja ai lam gaw dai ni,myen mung kata kaw hpa majaw ndai ram hpyen hpung ni law ai laknak hpai masha law ai hpe yu nna sakse hku madi madun lu nga ai.lapran Slg tai ya ai uhpung sha n'nga yang gara hku mung simsa lam nmai bawng ban na re ngu mu ai.
Miwa gaw Kala mung,myen mung,shanhte miwa mung kata kaw nga ai annau ni hpe shi a mungdaw shanglawt ai madu up hkang ginra hku masat lu hkra teng myit shingran nga ai ngu mu ai.sinna dan ni lama grau shanang wa yang shingran tawn mai ai masa kaba rai nga ai ngu nye ningmu san hku myit sawn yu ga ngu tang dat ai. Dai ni annau ni kachyi mi mung nmai htingnut ya sai,asum jaw nan mung nmai jaw sai,
shaning 60 ning arang bang lai wa sai gaw ningma hkang kade kaba nga sai,sawng dik sai,machyi dik saga ai hte dai ni kalang bai myit hkalut kau yang hpang lam hpe grau sung sung myit shingran yu ra nga ga ai zawn,mung chying shawa a nsen kaba hpe grau ahkyak la nna,shawng lam de she grau shanang sa ga.Karai Wa hte mungkan mungdan mung shawa ji nban yawng KIO/KIA hpe myi kaba Na kaba hte galoi mung kam hpa myit mada nga ai hpe dum let magrau grang ai hte matut lam nshawng tai ya na re hpe galoi mung myit shingran ai hte n'gun lu madi shadaw dung yang rai nga ga ai.
Ningma hkang dingsa hpe bai gayen achyaw yu na kun?ningma hkang kaba hpe masawp yu mabyin hpe sawn yu let shawng lam de n'gun kaba hte matut gasat ga. Hpa grai nchye shi ai annau ni a saitum saihpa ma ni hpe ningma hkang bai njaw hkra shakut ga mara kata ai hpraw san tsawm dik ai tsaw ra dik ai ma ni a myiman n'sam, manyi sumsai myiman hpe ja ja azi yu ga, matut yu ga, lahpa kalai ya ga.
Baren Numraw
This post was written by: Franklin Manuel
Franklin Manuel is a professional blogger, web designer and front end web developer. Follow him on Twitter
eng_Latn kac_Latn eng_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn eng_Latn eng_Latn